**คำกล่าวสดุดีในพระกรุณาธิคุณ**

**ศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี**

**เนื่องใน ๔ กรกฎาคม วันอนามัยสิ่งแวดล้อมไทย ๒๕๖๑**

ในโอกาสวันที่ ๔ กรกฎาคม 256๑ เป็นวันคล้ายวันประสูติศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ปวงข้าพระพุทธเจ้า ขออาราธนาพระสยามเทวาธิราช และสิ่งศักดิ์สิทธิ์ทั้งหลายในสากลโลก ได้โปรดอภิบาลประทานพรให้ทรงพระเจริญด้วยจตุรพิธพรชัย ทรงพระเกษมสำราญ ทรงอุดมด้วย พระพลานามัยปราศจากภยันตรายใดๆ ทั้งปวง

ด้วยสำนึกในพระกรุณาธิคุณ และเทิดพระเกียรติศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ทรงเป็นผู้นำที่เข้มแข็งและมีปณิธานอันแน่วแน่ มั่นคงต่อการดำเนินงานด้านอนามัยสิ่งแวดล้อม เพื่อยกระดับคุณภาพชีวิตของประชาชน กระทรวงสาธารณสุข จึงได้ขอพระราชทานพระอนุญาต กำหนดให้วันคล้ายวันประสูติของ
ใต้ฝ่าพระบาท วันที่ ๔ กรกฎาคมของทุกปี เป็น “วันอนามัยสิ่งแวดล้อมไทย” โดยมติคณะรัฐมนตรีได้ผ่านความเห็นชอบในเรื่องดังกล่าว เมื่อวันที่ 7 พฤษภาคม 2558

ศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ทรงงาน อันเป็นคุณูปการอันใหญ่หลวงแก่วงการอนามัยสิ่งแวดล้อม ทรงมีวิสัยทัศน์ กว้างไกล มีผลงานเป็นที่ประจักษ์แก่อารยประเทศ จนได้รับการยกย่องและได้รับการทูลเกล้าถวายรางวัลเกียรติคุณจากมหาวิทยาลัย องค์กรระหว่างประเทศและสถาบันที่มีชื่อเสียง ทั่วโลก การทรงงานของใต้ฝ่าพระบาทด้านการศึกษาค้นคว้าวิจัยถึงโรคภัยอันตราย จากสิ่งแวดล้อมที่ส่งผลกระทบต่อสุขภาพของประชาชน ทรงเป็นแบบอย่างและสร้าง แรงบันดาลใจให้แก่บุคลากรสาขาอนามัยสิ่งแวดล้อม และสาขาที่เกี่ยวข้อง พระองค์ทรงเป็นผู้นำการพัฒนาทางวิชาการด้านอนามัยสิ่งแวดล้อมให้เจริญก้าวหน้าทัดเทียมอารยประเทศ และสอดคล้องกับการเปลี่ยนแปลงของโลกเพื่อประชาชนสุขภาพดี

ควรมิควรแล้วแต่จะโปรดเกล้าโปรดกระหม่อม